b'\n_START_ARTICLE_\nRexurdimento\n_START_PARAGRAPH_\nRexurdimento (resorgiment en catal\xc3\xa0) \xc3\xa9s el nom amb qu\xc3\xa8 es coneix el segle XIX (o la seva segona meitat) a la hist\xc3\xb2ria de Gal\xc3\xadcia i expressa una traject\xc3\xb2ria de recuperaci\xc3\xb3 no nom\xc3\xa9s liter\xc3\xa0ria, sin\xc3\xb3 tamb\xc3\xa9 cultural, pol\xc3\xadtica i hist\xc3\xb2rica. La inaugura la publicaci\xc3\xb3 el 1863 de Cantares Gallegos, obra escrita \xc3\xadntegrament en gallec per na Rosal\xc3\xada de Castro (les obres anteriors s\xc3\xb3n encabudes dins el nom gen\xc3\xa8ric de Prerexurdimento). A na Rosal\xc3\xada cal afegir-li Eduardo Pondal, Valent\xc3\xadn Lamas Carvajal i Manuel Curros Enr\xc3\xadquez com els principals escriptors en gallec d\'aquesta \xc3\xa8poca._NEWLINE_A la primera meitat del segle XIX Gal\xc3\xadcia fou l\'escenari d\'una s\xc3\xa8rie d\'esdeveniments que dibuixaren una nova situaci\xc3\xb3 politicocultural que prepar\xc3\xa0 el cam\xc3\xad per a l\'anomenat Rexurdimento._NEWLINE_Qualcuns esdeveniments hist\xc3\xb2rics contribu\xc3\xafren a despertar la consci\xc3\xa8ncia nacionalista de molts de gallecs (no anomenada aix\xc3\xad llavors). Una d\'elles fou la invasi\xc3\xb3 francesa, que propici\xc3\xa0 la circulaci\xc3\xb3 de textos d\'agitaci\xc3\xb3 popular escrits en gallec. La consi\xc3\xa8ncia d\'una Gal\xc3\xadcia diferenciada de la resta d\'Espanya an\xc3\xa0 augmentant progressivament. Aquesta estima a la identitat es manifest\xc3\xa0 en publicacions a les quals els escriptors i pol\xc3\xadtics valoraven all\xc3\xb2 que veien com a propi en oposici\xc3\xb3 a all\xc3\xb2 exterior, considerat una amena\xc3\xa7a._NEWLINE_El 1856 tingu\xc3\xa9 lloc el banquet de Conxo, en el que confraternitzaren estudiants i treballadors, i en el que el galleguisme prengu\xc3\xa9 caracter\xc3\xadstiques revolucion\xc3\xa0ries. Es reivindicava el dret de Gal\xc3\xadcia a administrar els seus propis recursos, participant homes que tenien un gran protagonisme en el moviment regionalista gallec, com Aurelio Aguirre o el mateix Eduardo Pondal._NEWLINE_Amb la publicaci\xc3\xb3 el 1853 del primer llibre escrit en llengua gallega en el segle XIX, A gaita galega, es feu una passa important en el cam\xc3\xad de la normalitzaci\xc3\xb3 liter\xc3\xa0ria gallega. El seu autor fou Xo\xc3\xa1n Manuel Pintos, que amb Francisco A\xc3\xb1\xc3\xb3n, Manuel Murgu\xc3\xada i altres, pertany al grup anomenat "els Precursors", que anticipava el moviment que havia de rebre el nom de "Rexurdimento" a la cultura gallega._NEWLINE_Aquest Rexurdimento pr\xc3\xb2piament dit nom\xc3\xa9s arribaria amb la publicaci\xc3\xb3 dels Cantares Galegos de Rosal\xc3\xada de Castro el 1863, l\'obra que marc\xc3\xa0 la maduresa d\'aquest "renaixement" de la cultura gallega. Altres escriptors destacats foren Curros Enr\xc3\xadquez (Aires da mi\xc3\xb1a terra, 1880) i Eduardo Pondal (Queixumes dos pinos, 1886), que proporcionaren al gallec la prenitut liter\xc3\xa0ria que havia perdut segles enrere._NEWLINE_La pres\xc3\xa8ncia de la llengua gallega als diaris contribueix al prestigi de la llengua. El 1876 s\'edita, promogut per Valent\xc3\xadn Lamas Carvajal, O T\xc3\xado Marcos da Portela, el considerat pioner dels diaris \xc3\xadntegrament en gallec. Aquest diari, de marcat car\xc3\xa0cter anticaciquil, tingu\xc3\xa9 un enorme \xc3\xa8xit popular. Entre els anys 1886 i 1888 s\'an\xc3\xa0 consolidant el periodisme a Gal\xc3\xadcia, amb l\'aparici\xc3\xb3 de noves iniciatives monol\xc3\xadng\xc3\xbces: O Galiciano, a Pontevedra; A Monteira a Lugo; i As Burgas, a Ourense.'